作者：何梦桂
词牌/韵律：摸鱼儿

paragraphs: 把人间、古今勋业，一时都付杯酒。
青山行遍人华发，老尽门前青柳。
试回首。
记晓雨征衫，又过年时候。
相逢故旧。
浪说南楼北，亭花纵好、能似少年否。
还自笑，应是山林厌韭。
忘却儿童迎候。
兴来谩学长沙舞，要舞更无长袖。
眉休皱。
欢笑外，风涛世上时时有。
共君握手。
且尽日尊前，相拌一醉，醉后明朝又。